Zbog bojazni od bombaškog napada, u blizini Pentagona uhićen marinski dočasnik
Kod 22-godišnjeg Yonathana Melakua pronađen je navodno amonijev nitrat, tvar koja se može koristiti u izradi eksploziva
Glasnogovornik policije izjavio je da je sada već pritvoreni marinac otkriven na Nacionalnom groblju Arlington, u blizini zgrade Pentagona, u predgrađu Washingtona, nakon što je groblje bilo zatvoreno. U blizini američkog Ministarstva obrane jučer je uhićen jedan pripadnik Marinskog korpusa kod kojeg je – navodi FBI - pronađen sumnjiv materijal koji se može iskoristiti kao eksploziv. Riječ je o 22-godišnjem Yonathanu Melakuu, marinskom dočasniku u rezervi koji je američki državljanin podrijetlom iz Etiopije. Glasnogovornik policije izjavio je da je sada već pritvoreni marinac otkriven preksinoć na Nacionalnom groblju Arlington, u blizini zgrade Pentagona, u predgrađu Washingtona, nakon što je groblje bilo zatvoreno. U njegovoj naprtnjači pronađen je navodno amonijev nitrat, tvar koja se može koristiti u izradi eksploziva. O ovome se vodi daljnja istraga – izjavila je predstavnica FBI-ja. Televizijska mreža ABC izvijestila je da je u naprtnjači pronađen i tiskani materijal u kojem se spominju talibani i al-Qaida. U automobilu Yonathana Malakua, koji je bio parkiran u blizini, nije bilo pronađeno ništa sumnjivo i protiv njega nije podignuta optužnica. Policija koja je nadležna za groblje Arlington kaže da Malaku isprva nije želio surađivati te da je pokušao pobjeći. Zbog istrage incidenta oko Pentagona su na izvjesno vrijeme bile zatvorene prometnice.